Diari Oficial de la Generalitat Valenciana


Sumari del DOGV 9930, del 05-09-2024 (2024/8497)

RESOLUCIÓ de 23 de maig de 2024, del director general d’Urbanisme, Paisatge i Avaluació Ambiental, per la qual es formula un informe d’impacte ambiental del projecte de sondeig per a la captació d’aigües subterrànies, parcel·la 177 del polígon 12 del terme municipal de Teulada. Expedient 035/2024/AIA (3419741).
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9930

Data del DOGV
:   05-09-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/8497

CVE
:   JELB-V-1920-2668

Data del document
:   23-05-2024

Organisme emissor
:   Conselleria de Medi Ambient, Aigua, Infraestructures i Territori

Tipus de document
:   Resolució

Descriptors 

:   * impacte ambiental

«Informe d’impacte ambiental

Expedient: 035/2024/AIA (3419741).

Títol: Sondeig per a la captació d’aigües subterrànies.

Titulars: Annemarie Elizabeth Kraaijeveld.

Òrgan substantiu: Servici Territorial d’Indústria, Energia i Mines d’Alacant.

Localització: parcel·la 177 del polígon 12 del terme municipal de Teulada.

Tramitació administrativa

Mitjançant un escrit firmat en data 01.02.24 per la cap del Servici Territorial d’Indústria, Energia i Mines d’Alacant (referència expedient ASOSUB/2024/8/03), es va traslladar l’expedient a este òrgan ambiental, amb l’objectiu de sotmetre’l al procediment d’avaluació ambiental simplificada, de conformitat amb la Llei 21/2013, de 9 de desembre, i el Reial decret 445/2023, de 13 de juny.

Tal com establix l’article 46 de la Llei 21/2013, de 9 de desembre, este òrgan ambiental va efectuar una consulta a les administracions públiques afectades. En concret, en data 15.02.2024 es formula una consulta a l’Ajuntament de Teulada perquè, d’acord amb les seues competències, informe sobre si el desenvolupament del projecte pot causar impactes ambientals significatius en el terme municipal. De la mateixa manera, en data 28.02.2024 es fa una consulta a la Confederació Hidrogràfica del Xúquer (CHX).

Amb registre d’entrada amb data 29.03.2024 es rep un informe ambiental del servici tècnic mediambiental de l’ajuntament de Teulada, en el qual es conclou que no s’evidencia que puguen concórrer impactes ambientals significatius relatius a l’àmbit de les competències municipals.

La CHX, en el seu informe amb núm. ref. 2024C-AM-00641 emés en resposta a les consultes dins del procediment d’avaluació d’impacte ambiental de projectes de captacions d’aigües subterrànies de fins a 7000 m³, indica que l’organisme valorarà les afeccions de la captació durant la tramitació del procediment establit en l’article 54.2 del text refós de la Llei d’aigües i sol·licita la inclusió en la resolució ambiental de la condició del no inici de les obres dels sondejos sense la prèvia inscripció en el Registre d’aigües de l’organisme de conca.

Vista la informació que s’inclou en l’expedient, es considera que es disposa d’elements de juí suficients per a fer l’avaluació d’impacte ambiental simplificada.

Criteris ambientals

Per a l’emissió este informe d’impacte ambiental, d’acord amb l’article 47 de la Llei 21/2013, de 9 de desembre, d’avaluació ambiental, s’han tingut en compte els criteris de l’apartat a de l’annex III de la llei esmentada.

Característiques del projecte

L’objecte del projecte és executar un sondeig de captació d’aigües subterrànies en la parcel·la 177 del polígon 12 del terme municipal de Teulada (Alacant), que, en cas de ser positiu, permeta obtindre aproximadament 565,7 m³ anuals d’aigua per a regs d’hort i fruiters diferents de 1.600 m².

Es preveu que els terrenys que travessaran la perforació estiguen constituïts per margues blanques i amb intercalacions de calcàries arenoses en profunditat, per la qual cosa s’ha triat com a sistema de perforació la rotopercussió.

La perforació que cal fer arribarà als 110 m de profunditat i 225 mm de diàmetre. S’estima que l’aqüífer es localitza entre els 60 i 80 m de profunditat. L’entubament es farà amb una canonada de PVC de 180 mm de diàmetre. La canonada definitiva de revestiment sobreeixirà almenys 50 cm sobre el nivell del terreny i es protegirà amb una tapa o un dispositiu de protecció.

La zona de treball es localitza en un camí d’accés a la parcel·la en el seu marge oest. No es preveu fer cap classe de desbrossament ni anivellament de la superfície d’emplaçament de la perforadora, ni cal executar nous accessos. Durant la perforació, únicament s’utilitzarà aigua com a element de refrigeració i evacuació del detritus.

Els materials que s’extrauran del sondeig durant la perforació, constituïts per aigua (la que es capta de l’aqüífer i la que s’usa per a la refrigeració de l’estri de perforació) i detritus (fragments de roca), s’emmagatzemaran en una bassa d’arreplega amb capacitat suficient per a albergar el volum total dels detritus.

S’ha calculat el volum aproximat de detritus obtingut en la perforació, tenint en compte el diàmetre de perforació i la humitat d’estos, per la qual cosa es produirà un volum aproximat de 8,58 m³ de detritus. Una vegada finalitze el sondeig, la bassa s’omplirà amb el material extret i es deixarà la superfície restaurada.

Quan finalitzen els treballs, es retiraran tots els equips i els materials que s’hagen utilitzat durant l’obra.

El termini d’execució previst per a la realització de les obres, a partir de la data de recepció de les autoritzacions necessàries, s’estima en dos jornades.

Ubicació del projecte

La zona on es realitzarà el projecte es localitza en la partida Quisi, en la parcel·la 117 del polígon 12 del terme municipal de Teulada, propietat del promotor. Les coordenades UTM que corresponen al punt de perforació són (ETRS89; fus 31): X= 247.706, Y= 4.289.118, Z= 190 msnm.

El sondeig està situat en una finca rústica inculta en situació d’abandó, qualificada d’improductiva segons la cartografia d’ocupació del sòl de la Comunitat Valenciana, i actualment està amb cultiu de vinya. La parcel·la està classificada com a sòl no urbanitzable comú pel planejament urbanístic, amb el qual és compatible esta classe d’obres.

El punt de perforació no se situa ni en l’àmbit d’espais naturals protegits, o que pertanyen a la Xarxa Natura 2000, hàbitats prioritaris, ni en elements formalment declarats de la infraestructura verda, forests públiques o vies pecuàries. El sondeig no se situa en zones afectades per risc d’inundació segons el PATRICOVA. Es troba a menys de 100 m de sòl forestal, per la qual cosa es considera com a zona d’influència forestal segons la Llei 3/1993, de 9 de desembre, forestal de la Comunitat Valenciana.

Atesa la classificació segons el Pla hidrològic 2022/2027 de la Confederació Hidrogràfica del Xúquer, el sondeig captarà aigües de la massa d’aigua subterrània denominada depressió de Teulada, amb codi 080.179, de tipus permeable, que es caracteritza per un estat quantitatiu, químic i global bo. Segons dades de la CHX, el recurs és de 21,6 Hm³, amb una superfície total de 270 km².

Característiques de l’impacte potencial

Durant la fase d’execució, la superfície afectada serà l’ocupada pels equips de perforació, les canonades, la maquinària auxiliar i la bassa d’arreplega de llots i detritus de la perforació, i serà de 100 m² aproximadament.

Es produiran una sèrie d’afeccions a l’atmosfera per la generació d’olors, sorolls i vibracions, així com emissions en forma de partícules, de curt espai temporal i baixa rellevància ambiental. Es proporcionaran captadors de pols a la maquinària de perforació i es farà una revisió i neteja periòdica de la coberta vegetal pròxima. Els fluids que s’utilitzen durant la perforació seran biodegradables.

Al marge de l’aprofitament hídric, l’ús de recursos naturals resulta irrellevant en este tipus d’obres, així com la generació de residus, més enllà del detritus generat per la perforació, als quals s’afigen els materials procedents de l’excavació de la bassa de llots que, per la seua magnitud escassa, el caràcter terrigen i la naturalesa inerta, no constituiran un problema d’eliminació.

El risc d’accidents està regulat per les normes laborals i de seguretat minera, que competixen a l’òrgan substantiu, de manera que és poc probable que puguen arribar a tindre efectes ambientals de consideració.

No es preveu un impacte significatiu sobre vegetació, fauna ni biodiversitat, excepte el que es puga produir amb caràcter puntual i temporal durant l’execució dels treballs a causa de l’ús de la maquinària. Segons el document ambiental, no es duran a terme actuacions de proveïment de carburant o manteniment de maquinària que puguen contaminar el sòl o les aigües subterrànies.

Tampoc es preveu cap afecció a altres elements ambientals, ni historicoculturals coneguts o catalogats. No s’han detectat ni es preveuen afeccions a béns culturals, restes arqueològiques ni altres elements catalogats del patrimoni cultural valencià. No obstant això, s’adoptaran mesures preventives i de control i seguiment per a comprovar el desenvolupament normal de les obres i per si es produïx qualsevol troballa fortuïta o situacions imprevistes.

La zona d’obres es troba a menys de 100 m de terreny forestal. Atesa la maquinària específica que s’utilitzarà i la no utilització de maquinària de soldadura, no serà necessària l’autorització expressa de l’administració. En qualsevol cas, s’incorporen en el plec de condicions tècniques del projecte el plec general de normes de seguretat en prevenció d’incendis forestals que s’han de tindre en compte en l’execució d’obres i treballs que es facen en terreny forestal o en els seus voltants, arreplegat en l’annex IX del Decret 91/2023, de 22 de juny, del Consell, pel qual s’aprova el Reglament de la Llei 3/1993, de 9 de desembre, forestal de la Comunitat Valenciana.

El document ambiental preveu la col·locació d’una sonda que permeta controlar estacionalment l’evolució del nivell piezomètric de l’aqüífer.

No s’ha plantejat l’acumulació d’efectes negatius respecte d’altres projectes. L’extracció del cabal sol·licitat no supera l’1 % dels recursos disponibles de la massa d’aigua. En tot cas, els possibles efectes hidrogeològics relatius a l’ús i el consum de recursos naturals (aigua) entren en les competències directes de l’organisme de conca que intervé en el mateix tràmit d’autorització d’aprofitament.

D’acord amb l’article 123 del Reial decret legislatiu 1/2001, de 20 de juliol, pel qual s’aprova el text refós de la Llei d’aigües, no es pot iniciar la construcció d’una obra hidràulica que comporte la concessió de nous usos de l’aigua, sense que prèviament s’obtinga o es declare la concessió, l’autorització o la reserva demanials corresponents.

El segellament de la captació en la fase d’abandó serà objecte d’un projecte específic, i s’utilitzaran materials inerts per a evitar la contaminació de l’aqüífer.

Conclusió

En relació amb els criteris de l’annex III de la Llei 21/2013, de 9 de desembre, es pot concloure que el projecte, en els termes previstos, no tindrà efectes adversos significatius sobre el medi ambient i no requerix cap avaluació d’impacte ambiental ordinària.

Consideracions jurídiques

El projecte constituïx un supòsit d’avaluació d’impacte ambiental simplificada, d’acord amb l’article 7.2 de la Llei 21/2013, de 9 de desembre, d’avaluació ambiental, en concordança amb l’epígraf a.3r del grup 3 de l’annex II de la llei esmentada.

L’expedient ha seguit el tràmit d’avaluació d’impacte ambiental simplificada, previst en la secció 2a, capítol 2, del títol II de la Llei 21/2013.

L’article 9.1 del Decret 147/2023, de 5 de setembre, del Consell, d’aprovació del Reglament orgànic i funcional de la Conselleria de Medi Ambient, Aigua, Infraestructures i Territori, atribuïx a la Direcció General d’Urbanisme, Paisatge i Avaluació Ambiental la competència en l’avaluació ambiental estratègica i l’impacte ambiental, incloent-hi els sistemes indicadors i les avaluacions ambientals.

Per tot el que s’ha exposat, a proposta del Servei d’Avaluació d’Impacte Ambiental, i amb el vistiplau del subdirector general d’Avaluació Ambiental i Paisatge, amb l’ús de les atribucions que tinc,

RESOLC

*Primer*

Estimar que el projecte de sondeig per a la captació d’aigües subterrànies amb destinació a ús domèstic en el terme municipal de Teulada (Alacant), promogut per Annemarie Elizabeth Kraaijeveld, sense perjuí de l’obtenció prèvia de les autoritzacions sectorials que li siguen aplicables, no tindrà efectes significatius sobre el medi ambient i no requerix cap avaluació d’impacte ambiental ordinària. Tot això, sempre que s’ajuste a la documentació que consta en l’expedient, a les previsions del projecte i del document ambiental i als termes d’este informe, en particular:

1. No es podran iniciar els treballs per a executar el sondeig mentres no s’haja obtingut, de l’organisme de conca, la concessió o l’autorització prèvies, o s’haja inscrit en el Registre d’aigües.

2. S’han de complir les mesures preventives i correctores que establix el document ambiental, sempre que no siguen contradictòries amb les d’esta resolució. Es farà la vigilància ambiental d’acord amb el pla de vigilància i seguiment ambiental inclòs en el document ambiental, i s’adaptarà i ampliarà a les determinacions d’este condicionat, de manera que es concrete el seguiment efectiu de totes les mesures preventives i correctores plantejades; es definisca el responsable, el mètode i la periodicitat dels controls i informes, així com el mètode i la forma per a corregir les desviacions produïdes.

3. Es protegiran la vegetació adjacent, les estructures, els camins i les instal·lacions que puguen resultar afectades per a evitar que es deterioren, i s’han d’aplicar els regs previstos per a minimitzar la generació de pols. Els treballs es programaran de manera que es minimitze l’afecció a les vivendes pròximes i es limitaran els treballs a l’horari diürn.

4. Si durant l’execució de les obres es troben restes paleontològiques, arqueològiques o etnogràfiques, el promotor haurà de posar el fet en coneixement de la Conselleria de Cultura de manera immediata, i adoptar les mesures pertinents per a protegir-les i conservar-les, d’acord amb el que preveuen els articles 63 i 65 de la Llei 4/1998, d’11 de juny, del patrimoni cultural valencià.

5. Els residus generats es gestionaran segons la normativa vigent i mitjançant un gestor autoritzat.

6. Els materials extrets de la perforació i els de l’excavació de la bassa de llots són de naturalesa molt similar, i els dos són inerts i innocus. Els detritus del sondeig tenen el codi LER 01 05 04 (llots i residus de perforacions que contenen aigua dolça) i el material extret de la bassa, el codi LER 17 05 04 (materials naturals excavats). Els materials d’excavació disposen d’una regulació i gestió específica segons l’Orde APM/1007/2017, que regula les normes de valorització de materials excavats per a usar-los en obres i operacions de rebliment diferents del lloc a on es van generar. També resultaria aplicable el Decret 200/2004, del Consell de la Generalitat, que regula l’ús de residus inerts en obres de restauració i rebliment (art. 3.1.a). No obstant això, pel que fa als detritus del sondeig, s’aplicaria el Decret 200/2004, ja que l’Orde APM/1007/2007 només s’aplica a materials classificats amb el codi 17 05 04. En qualsevol cas, el terreny s’ha de restaurar perquè es quede amb la morfologia inicial.

7. A fi de preservar la integritat de l’aqüífer i protegir les aigües subterrànies de l’entrada de contaminants, tant en la construcció de la captació d’aigua com en el segellament i la clausura del pou, s’hauran de complir les instruccions bàsiques de protecció que establix el reglament de domini públic hidràulic. En el cas que el resultat del sondeig siga negatiu, o que per diversos motius se’n renuncie a l’ús, és procedent clausurar-lo i segellar-lo, així com restaurar el terreny perquè el punt quede totalment integrat en la superfície.

8. Les zones en les quals s’hagen produït compactacions, a causa de l’estada i el pas de la maquinària, es restauraran amb subsolatge i/o passades amb aladre.

*Segon*

D’acord amb el que preveu l’article 47 de la Llei 21/2013, de 9 de desembre:

A. L’informe d’impacte ambiental es publicarà en el *Diari Oficial de la Generalitat Valenciana*, sense perjuí de publicar-lo en la seu electrònica de l’òrgan ambiental.

B. L’informe d’impacte ambiental perdrà la vigència i cessarà en la producció dels efectes que li són propis si, una vegada publicat en el *Diari Oficial de la Generalitat Valenciana*, no s’ha autoritzat el projecte en el termini màxim de quatre anys des de la publicació d’este informe, llevat que s’acorde la pròrroga de la vigència de l’informe d’impacte ambiental.

C. L’informe d’impacte ambiental no serà objecte de cap recurs, sense perjuí dels que, si és el cas, siguen procedents en via administrativa o judicial davant de l’acte, si és el cas, d’autorització del projecte.

*Tercer*

L’òrgan substantiu publicarà en el butlletí oficial corresponent la decisió d’autoritzar o denegar el projecte en els termes que preveu l’article 48 de la Llei 21/2013, de 9 de desembre.»

  

València, 23 de maig de 2024

Miguel Ángel Ivorra Devesa

Director general d'Urbanisme, Paisatge i Avaluació Ambiental